### Beslutningstema

Kommunalbestyrelsen skal beslutte, om man vil forhøje Jordkøbsnævnets grundkapital ved indskud af jord.

### Historik

Tønder Kommune har igangsat et vandløbsprojekt om genslyngning af del af [adresse] ved [adresse]. De fleste lodsejere har givet tilsagn om deltagelse i projektet mod at de modtager værditabskompensation finansieret af statslige puljemidler.

Det er imidlertid også nødvendigt at opkøbe projektjord, for at kommunen kan realisere vandløbsprojektet Opkøbet er betinget af, at der indgår erstatningsjord. Handel med jord til vandløbsprojektet kan ikke finansieres af de statslige puljemidler. Der er peget på kommunens matr. 515 og 461 Ø. Højst som erstatningsjord, fordi matriklerne grænser op til lodsejerens egen ejendom.

Landbrugsstyrelsen har meddelt, at de ikke kan medtage projektjord og erstatningsjord i en aktuel jordfordeling. Kommuner kan som lodsejer ikke modtage værditabskompensation for projektjord. Derfor er Jordkøbsnævnet blevet anmodet om at assistere ved opkøb af projektjord/erstatningsjord. Der er indgået en betinget overdragelsesaftale med nævnet og lodsejeren af projektjorden, hvor matrikler 515 og 461 Ø. Højst indgår, og modregnes som erstatningsjord.

### Sagsfremstilling

Jordkøbsnævnet anmoder Tønder Kommune om forhøjelse af grundkapitalen, ved indskud af kommunens matrikler 515 og 461 Ø. Højst. Matriklerne er samlet på 13.885 m2 omdriftsjord ejet af Tønder Kommune.

Matriklerne var i kommuneplan 2009 udlagt som potentiel byzone, men blev taget ud af kommuneplan 2017. Der er derfor ingen planlægningsinteresser i de to matrikler, fordi udvidelse langs hovedvejen generelt er en dårlig ide, og fordi der er givet tilladelse til skovrejsning i området, som afkaster en skovbyggelinje på de to matrikler. I [adresse] er der udlagt byudviklingsarealer i den vestlige del af byen.

Tønder Kommune kan ikke sælge de ca. 1,4 ha jord uden offentlig udbud, men Kommunen kan beslutte at forhøje Jordkøbsnævnets grundkapital ved indskud. Forhøjelsen kan i ske i form af enten kontante midler eller jordværdier eller i form af begge dele. Grundkapitalen anvendes til dækning af jordkøbsnævnets udgifter ved jordkøb og jordsalg, herunder Jordkøbsnævnets andel af handels- og udstykningsomkostninger. Grundkapitalen for Tønder Kommunes Jordkøbsnævn er af Ministeren for fødevarer, landbrug og fiskeri (brev af 16.06.2008) bemyndiget til at udgøre mindst 10 mio. kr. og ikke over 50 mio. kr. uden ministerens godkendelse. Jordkøbsnævnets samlede aktiver blev i regnskab 2022 opgjort til 10.213.554 kr.

### Økonomi

Værdien af matriklerne er i overdragelsesdokumentet sat til 150.000 kr./ha.

Handelsomkostningerne, tinglysning og matrikulær berigtigelse skønnes til 20.000 kr.

### Lovgrundlag

Bekendtgørelse om jordkøbsnævn - kapitel 5.

### Indstilling Direktionen indstiller,

|  |  |
| --- | --- |
| at | grundkapitalen i Tønder Kommunes Jordkøbsnævn forhøjes ved indskud af kommunens matrikler 515 og 461 Ø. Højst, og |
| at | handelsomkostningerne afholdes af kommunens jordforsyning. |

Beslutning fra Økonomiudvalget, 18. april 2024, pkt. 9:

Indstillingen anbefales.

### Beslutning

Indstillingen godkendt.